**Dôvodová správa**

**Všeobecná časť**

V  praxi stále pretrvávajú prípady, kedy sú zamestnanci, predovšetkým v maloobchode, nútení k výkonu práce počas nedele, napriek tomu, že im pracovné právo zaručuje platené pracovné voľno. Zamestnanci, vykonávajúci prácu v predajniach sa počas nedele nemôžu riadne venovať svojim rodinám, pretože v čase, keď sú ich deti a ostatní rodinní príslušníci doma, títo zamestnanci pracujú. Ochranu manželstva, rodičovstva, rodiny a osobitne detí a mladistvých garantuje Ústava SR. Práca, ktorou je počas nedele predaj tovaru, nie je dôležitejšia ako rodina, ako deti, ktorým sa rodičia nemôžu venovať, napriek tomu, že platené pracovné voľno im garantujú právne predpisy platné v Slovenskej republike.

Príkaz zasvätiť siedmy deň v týždni Bohu je i tretím príkazom Desatora. Toto základné mravné pravidlo, na ktorom vyrástla celá kresťanská civilizácia učí, že šesť dní má človek pracovať a tvoriť všetky svoje diela, siedmy deň však vyhlasuje za deň Pánov: „Vtedy nebudeš konať nijakú prácu ani ty, ani tvoj syn alebo tvoja dcéra, ani tvoj sluha alebo tvoja slúžka, ani tvoj dobytok, ani cudzinec, ktorý býva v tvojich bránach!“ (Ex 20,10). Ústava Slovenskej republiky sa vo svojej Preambule hlási ku cyrilo-metodskému duchovnému dedičstvu. Desatoro, a i jeho tretie prikázanie, je základným kameňom tohto dedičstva. Náš právny poriadok by mal z tohto dedičstva vychádzať, ako zo svojho mravného a prirodzeného základu. Vrátane učenia o Dni Pánovom, ktorým je v kresťanskej tradícii nedeľa.

Keďže štát má i podľa medzinárodných dokumentov a v zhode so zásadou zosúlaďovania rodinného a pracovného života, presadzovanou v pracovnom práve Európskej únie, vytvárať predpoklady pre spravodlivé a primerané pracovné podmienky, navrhuje sa zákaz určitých prác nielen počas vymenovaných sviatkov ale každú nedeľu.

Navrhovanou úpravou sa zakazuje práca, ktorou je maloobchodný predaj tovaru v obchode a v niektorých ďalších zariadeniach, počas nedele, a vymenovaných sviatkov, s výnimkou predaja tovarov, ktoré sú taxatívne vymedzené v prílohe návrhu zákona.

Navrhovaná úprava je v súlade s čl. 2 Európskej sociálnej charty, ktorá garantuje zamestnancom platené sviatky a v súlade so Smernicou o pracovnom čase, ktorou sa zamestnancom garantuje nepretržitý odpočinok v týždni. Zamestnanci majú zaručené platené voľno vo sviatok podľa zákona č.241/1993 Z. z o štátnych sviatkoch, dňoch pracovného pokoja a pamätných dňoch v znení neskorších predpisov. Zákonník práce len výnimočne umožňuje v dňoch pracovného pokoja výkon prác, ktoré vzhľadom na ich povahu nie je možné vykonávať len v pracovných dňoch. Ide o práce najmä v nepretržitých prevádzkach alebo napríklad o práce, ktoré sú tak nevyhnutné, že ich nevykonaním by mohol byť ohrozený život alebo zdravie. Tieto práce sú výslovne vymedzené v § 94 Zákonníka práce. Napriek dlhoročnej právnej úprave sviatkového práva v Zákonníku práce a v osobitnom zákone o sviatkoch a dlhoročným tradíciám pracovného voľna počas sviatkov a v nedeľu v Slovenskej republike, sa neustále predajný čas počas nedele rozširuje.

V úsilí predísť komercializácii počas nedelí, ktoré sú v Európe striktne dňami pracovného voľna, navrhuje sa zákaz predaja všetkých druhov tovaru s výnimkou taxatívne uvedených tovarov. V pôvodných členských krajinách EÚ sa dodržuje zákaz práce v nedeľu. Len v nových členských krajinách Strednej a Východnej Európy zamestnávatelia – obchodné reťazce, nedodržujú toto pravidlo.

Návrh zákona nebude mať negatívny vplyv na štátny rozpočet, pretože ustanovenia o nepretržitom odpočinku v týždni sa v inštitúciách, ktoré sú napojené na štátny rozpočet dodržiavajú. Naopak, pokuty, ktoré budú musieť zamestnávatelia odvádzať v prípade nedodržiavania zákona, budú príjmom štátneho rozpočtu. Návrh neodporuje žiadnej medzinárodnej zmluve ani právu Európskej únie a je v súlade s Ústavou Slovenskej republiky.

**Osobitná časť**

# Čl. I

Nové znenie § 94 ods. 5:

 V záujme ochrany zamestnancov sa v súlade s kultúrnymi tradíciami a s cyrilo-metodským duchovným dedičstvom Slovenskej republiky ustanovuje, že dni, počas ktorých nie je možné nariadiť a ani dohodnúť so zamestnancom prácu, ktorou je predaj tovaru konečnému spotrebiteľovi vrátane s ním súvisiacich prác (ďalej len „maloobchodný predaj“), sú 1. január, 24. december po 12. hodine, 25. december a každá nedeľa.

Čl. II

Navrhuje sa účinnosť odo dňa vyhlásenia.

Peter Gabura

poslanec Národnej rady Slovenskej republiky